KOMISJONI RAKENDUSOTSUS,

5. mai 2014,

millega asutatakse Euro-Argo teadusuuringute taristu Euroopa teadusuuringute infrastruktuuri konsortsiumina (Euro-Argo ERIC)

(2014/261/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,

ning arvestades järgmist:

Saksamaa Liitvabariik, Kreeka Vabariik, Prantsuse Vabariik, Itaalia Vabariik, Madalmaade Kuningriik, Soome Vabariik ning Suurbritannia ja Põhja-Iiri Ühendkuningriik esitasid taotluse, et komisjon asutaks Euro-Argo teadusuuringute taristu Euroopa teadusuuringute infrastruktuuri konsortsiumina (Euro-Argo ERIC). Norra Kuningriik ja Poola Vabariik on teatanud oma otsusest osaleda Euro-Argo ERICu töös esialgu vaatlejana.

ON VASTU VÕTNUD KÄESOLEVA OTSUSE:

Artikkel 1

1. Käesolevaga asutatakse Euro-Argo teadusuuringute taristu Euroopa teadusuuringute infrastruktuuri konsortsiumina (Euro-Argo ERIC).

2. Euro-Argo ERICu põhikiri on sätestatud lisas. Nimetatud põhikirja ajakohastatakse ja hoitakse avalikkusele kättesaadavana Euro-Argo ERICu veebisaidil ja põhikirjajärgses asukohas.

3. Põhikirja olulised osad, mille muutmise peab määruse (EÜ) nr 723/2009 artikli 11 lõike 1 kohaselt heaks kiitma komisjon, on sätestatud põhikirja artiklites 1, 3, 4, 13 ja 23–31.

Artikkel 2

Käesolev otsus jõustub kolmandal päeval pärast selle avaldamist Euroopa Liidu Teatajas.

(1) ELT L 206, 8.8.2009, lk 1.

LISA

Euro-Argo ERICu PÕHIKIRI

Saksamaa Liitvabariik,

Kreeka Vabariik,

Prantsuse Vabariik,

Itaalia Vabariik,

Madalmaade Kuningriik,

Soome Vabariik ning

Suurbritannia ja Põhja-Iiri Ühendkuningriik,

edaspidi eraldi „asutajaliige” ja ühiselt „asutajaliikmed”,

ning

Norra Kuningriik ja

Poola Vabariik,

edaspidi eraldi „asutav vaatleja” ja ühiselt „asutavad vaatlejad”,

ARVESTADES, et kliimamuutused on üks meie sajandi olulisemaid probleeme, on vaja mõista ja prognoosida nii atmosfääris kui ka ookeanides toimuvaid muutusi, et suunata rahvusvahelisi meetmeid ja optimeerida riikide kliimapoliitikat ning et selleks on vaja võimalikult kvaliteetseid ülemaailmseid andmekogumeid;

ARVESTADES, et vajalik pikaajaline kohapealne ookeaniseire ei ole jõukohane uurimisrühmadele ja riikidele eraldi, on kõnealuse probleemi lahendamiseks kavandatud rahvusvaheline ülemaailmse ookeanijälgimise süsteem Argo, mis on okeanograafia ajaloos esimene ülemaailmne kohapealse ookeanijälgimise võrgustik ning täiendab oluliselt satelliitsüsteemide kaudu saadavaid andmeid;

ARVESTADES, et sellise enneolematu ulatusega projekti edu sõltub väga tihedast rahvusvahelisest koostööst, arendab ja konsolideerib Euro-Argo ülemaailmse võrgustiku Euroopa komponenti. Konkreetsetest Euroopa huvidest tulenevalt on samuti vaja teatavatest piirkondlikest meredest rohkem proove võtta. Kokku peaks Euro-Argo taristu igal ajahetkel hõlmama ligikaudu 800 kasutuses olevat ujukit. Sellise taristu hooldamiseks peab Euroopa rakendama aastas umbes 250 ujukit;

ARVESTADES, et Euro-Argo teadusuuringute taristu tugevdab Euroopa pädevust ja erialateadmisi kliimauuringute valdkonnas ning paneb aluse Euroopa partnerite vahelisele kõrgetasemelisele koostööle kõikides rakendusvaldkondades: merel toimuv tegevus, mõõtmisvõrgu seire ja arendamine, tehnoloogiline ja teaduslik areng, andmetele parema juurdepääsu tagamine teadusuuringute ja mereseireteenistuse GMES/Copernicus jaoks, Argo programmi rahvusvahelisse haldamisse antava Euroopa panuse koordineerimine;

SOOVIDES loovutada kehtivad koostöökokkulepped organile, kes oleks oma liikmetest eraldiseisev juriidiline isik, et edendada koostööd ja ühistegevust, võimaldada Euro-Argol iseseisvalt lepinguid sõlmida (muu hulgas ujukite ja muu omandi, kaupade või teenuste ostmiseks) ning täiendada ja tugevdada rahvusvahelise Argo programmi jaoks kehtestatud juhtimiskorda;

TAOTLEDES, et Euroopa Komisjon asutaks Euro-Argo taristu Euroopa teadusuuringute infrastruktuuri konsortsiumina (Euro-Argo ERIC);

ON SEEPÄRAST KOKKU LEPPINUD JÄRGMISTES SÄTETES:

1. PEATÜKK

ÜLDSÄTTED

Artikkel 1

Nimi ja asukoht

1. Euroopa teadusuuringute infrastruktuuri konsortsiumina asutatava konsortsiumi nimi on Euro-Argo ERIC (edaspidi „Euro-Argo ERIC”).

2. Euro-Argo ERICu põhikirjajärgne asukoht on Plouzanés Prantsusmaal (edaspidi „põhikirjajärgne asukoht”).

3. Nõukogu kaalub vähemalt kord iga viie aasta järel, kas põhikirjajärgne asukoht jääb Prantsusmaale või viiakse see üle teise liikmesriigi territooriumile.

4. Põhikirjajärgse asukoha kindlaksmääramist ja üleviimist käsitlevad nõuded ja menetlused sätestatakse eraldi dokumendis pealkirjaga „Konsortsiumisisene töökorraldus”.

Artikkel 2

Taristu kirjeldus

1. Euro-Argo koosneb kesksest taristust, mida omab ja kontrollib Euro-Argo ERIC (edaspidi „keskne taristu”). Keskne taristu koordineerib Euro-Argo tegevust vastavalt kokkulepetele, mis on sõlmitud riikide detsentraliseeritud sõltumatute juriidiliste isikute ja asutustega.

2. Põhikirja kohaldatakse üksnes keskse taristu suhtes.

Artikkel 3

Eesmärgid ja ülesanded

1. Euro-Argo ERICu eesmärk on arendada välja pikaajaline ülemaailmne ookeaniseiresüsteem, et paremini mõista ja prognoosida ookeanis toimuvaid muutusi ning ookeani osa kliimasüsteemis.

2. Euro-Argo ERIC koordineerib ja tugevdab Euroopa panust rahvusvahelisse Argo programmi, mille on heaks kiitnud ÜRO Hariduse, Teaduse ja Kultuuri Organisatsiooni (UNESCO) valitsustevaheline okeanograafiakomisjon ja Maailma Meteoroloogiaorganisatsioon. Euro-Argo ERICu konkreetsed eesmärgid on järgmised: a) luua ja võtta kasutusele ligikaudu 800 ujukist koosnev mõõtmisvõrk ning käitada seda, millega antakse panus ülemaailmse mõõtmisvõrgu loomisse (Euroopa panus moodustab ülemaailmsest võrgust); b) hõlmata täiendava seirega Euroopa piirkondlikud mered; c) arendada edasi taristut (nt ujukitel kasutatava tehnoloogia täiustamise ja uute sensorite lisamisega, samuti andmetöötluse ja -edastuse süsteemi täiustamisega) ning d) anda kliima- ja okeanograafiateadlastele ning mereseireteenistustele (nt ülemaailmne keskkonna- ja turvaseireteenistus (GMES)/Copernicus) kontrollitud kvaliteediga andmeid ning juurdepääs andmekogumitele ja andmetoodetele.

Artikkel 4

Tegevus

1. Euro-Argo ERICu tegevus hõlmab järgmist: a) taristu käitamise järelevalve ning teadlaste ja mereseireteenistuse esitatud nõuetele vastava taristu arengu tagamine; b) ujukite rakendamise koordineerimine ja järelevalve, et tagada rahvusvahelise Argo programmi Euro-Argo eesmärkide saavutamine (nt panus rahvusvahelise Argo programmi ülemaailmsesse mõõtmisvõrku, lünkade täitmine, Euroopa piirkondlike merede ja piirimerede piirkondliku kaetuse parandamine, avatud juurdepääsu pakkumine andmetele); c) andmete töötlemise, kvaliteedikontrolli ja andmetele juurdepääsu järelevalve ja korraldamine, et tagada andmete lihtne ja õigeaegne kättesaadavus kõigile kasutajatele; d) taristu toimimise seire (nt mõõtmisvõrgu toimimise seire); e) Euro-Argo taristu arendamist (nt andmesüsteem, tooted, tehnoloogia ja uued sensorid, aastas kasutusele võetavate ujukite arv) käsitlevate otsuste tegemine; f) teaduse ja tehnoloogia arengu ning rahvusvahelise Argo programmi andmete kasutamisega seotud oskusteabe jagamine; g) ujukihangete korraldamine Euroopa tasandil; h) seireseadmete võrgu (nt ujukitehnoloogia) ja andmete esitamise süsteemi arenguks vajaliku pideva teadus- ja arendustöö tegemine; i) teadlaste ja mereseireteenistuste (sh GMES/Copernicus) vahelise sidepidamise korraldamine; ning j) sidepidamine rahvusvahelise Argo taristuga (Argo projektibüroo, rahvusvaheline Argo juhtimismeeskond, Argo teabekeskus). Euroopa taristuga täiendatakse ja tugevdatakse rahvusvahelist taristut; see konsolideerib ja tõhustab Euroopa panust rahvusvahelisse Argo programmi ning edendab Euroopa juhtrolli rahvusvahelises Argo programmis ja selle edasises arengus.

2. Oma tegevuse raames teeb Euro-Argo ERIC järgmist: a) toetab Euroopa ja rahvusvahelise teadusüldsuse ning mereseireteenistuste juurdepääsu Euro-Argo ERICule; b) aitab kaasa teadusuuringute arendamisele ning c) tegeleb rahvusvahelise Argo programmi konkreetsete oluliste valdkondadega.

3. Euro-Argo ERIC võib tegeleda piiratud ulatuses majandustegevusega tingimusel, et see on tihedalt seotud tema käesolevas artiklis loetletud ülesannete ja tegevusega ega ohusta nende elluviimist.

4. Euro-Argo ERIC võib delegeerida oma mis tahes tegevuse ERICu liikmetele, vaatlejatele või kolmandatele isikutele.

5. Euro-Argo ERICu tegevus ei piira tema liikmete ja vaatlejate tegevust ega ülesandeid ning ERICu ülesanded ja tegevus ei takista liikmeid ja vaatlejaid ellu viimast sarnast tegevust või sarnaseid ülesandeid kas iseseisvalt või kahepoolse või mitmepoolse koostöö raames.

2. PEATÜKK

LIIKMED JA VAATLEJAD

Artikkel 5

Liikmed ja vaatlejad

1. Euro-Argo ERIC koosneb liikmetest ja vaatlejatest. Nad peavad järgima konsortsiumisisest töökorraldust, mille on heaks kiitnud nõukogu. Euro-Argo ERICu asutajaliikmed ning asutavad vaatlejad käesoleva põhikirja jõustumise kuupäeval on loetletud lisas.

2. Euro-Argo ERICu programmi juht ajakohastab lisa pärast liikmesuse või vaatlejastaatuse tühistamist või sellest loobumist ning pärast liikmete või vaatlejate vastuvõtmist nõukogu poolt. Euro-Argo ERICu liikmete ja vaatlejate nimekirja muutmiseks ei ole vaja ametlikult põhikirja muuta.

Artikkel 6

Liikmed

1. Liikmete hulka võivad kuuluda riigid ja valitsustevahelised organisatsioonid. Liikmeid võib esindada üks või mitu avalik-õiguslikku isikut, sealhulgas piirkondlikud või avalikke teenuseid osutavad eraasutused, seoses konkreetsete õiguste kasutamise ja konkreetsete kohustuste täitmisega Euro-Argo ERICu liikmena. Iga liige väljendab oma seisukohti ühel häälel.

2. Liige teavitab nõukogu ennast esindava üksuse määramisest ning sellise üksuse õigustest ja kohustustest. Liige teavitab nõukogu viivitamatult igast muudatusest.

Artikkel 7

Vaatlejad

1. Vaatlejate hulka võivad kuuluda riigid ja valitsustevahelised organisatsioonid. Vaatlejaid võib esindada üks või mitu avalik-õiguslikku isikut, sealhulgas piirkondlikud või avalikke teenuseid osutavad eraasutused, seoses konkreetsete õiguste kasutamise ja konkreetsete kohustuste täitmisega Euro-Argo ERICu vaatlejana.

2. Vaatleja teavitab nõukogu ennast esindava üksuse määramisest ning sellise üksuse õigustest ja kohustustest. Vaatleja teavitab nõukogu viivitamatult igast muudatusest.

3. Vaatlejatel on õigus osaleda kõikidel Euro-Argo ERICu koosolekutel ilma hääleõiguseta.

4. Vaatlejatel on õigus osaleda Euro-Argo ERICu tegevuses ja sellesse oma panus anda. Neil on juurdepääs Euro-Argo ERICu teenustele ja oskusteabele ning nad saavad kõnealustel teenustel ja oskusteabel põhinevat tuge.

5. Iga liikmesriik, assotsieerunud riik, kolmas riik või valitsustevaheline organisatsioon, kes soovib vaatlejaks saada, peab järgima põhikirja ning sõlmima põhikirja järgimist käsitleva kirjaliku lepingu.

6. Vaatlejate vastuvõtmine ja väljaarvamine toimub nõukogu otsusega.

7. Vaatleja võib Euro-Argo ERICu vaatlejastaatusest loobuda iga majandusaasta lõpul, nagu see on määratletud artiklis 20, esitades sellekohase kirjaliku teate ERICu programmi juhile vähemalt üks aasta enne vaatlejastaatusest loobumise kavandatud kuupäeva. Nõukogu registreerib ametlikult loobumise ja sellest Euro-Argo ERICu jaoks tulenevad muudatused.

Artikkel 8

Liikme vastuvõtmine

Euro-Argo ERICu liikmed peavad olema Euroopa Liidu liikmesriigid, muud riigid kui Euroopa Liidu liikmesriigid (assotsieerunud või kolmandad riigid) või valitsustevahelised organisatsioonid; ERICu liikmete hulka peab alati kuuluma vähemalt üks Euroopa Liidu liikmesriik ja veel kaks riiki, kes on Euroopa Liidu liikmesriigid või assotsieerunud riigid. Iga liikmesriik, assotsieerunud riik, kolmas riik või valitsustevaheline organisatsioon, kes soovib liikmeks saada, peab järgima põhikirja ning sõlmima põhikirja järgimist käsitleva kirjaliku lepingu. Uute liikmete vastuvõtmine toimub nõukogu otsusega.

Artikkel 9

Liikmesusest loobumine

1. Neli aastat pärast põhikirja jõustumist võib iga Euro-Argo ERICu liige esitada programmi juhile kirjaliku teate kõnealuse liikme kavatsuse kohta Euro-Argo ERICu liikmesusest loobuda. Liikmesusest loobumise kuupäev peab ühtima majandusaasta lõpuga, nagu see on määratletud artiklis 20, ja programmi juht peab kirjaliku teate kätte saama vähemalt üks aasta enne liikmesusest loobumise kavandatud kuupäeva.

2. Nõukogu registreerib ametlikult loobumise ja sellest Euro-Argo ERICu jaoks tulenevad muudatused.

3. Nõukogu teeb kindlaks, kas liikmel on liikmesusest loobumise korral õigus mingile rahasummale. Kui liikmel on õigus rahasummale, teeb nõukogu kindlaks kõnealuse liikme õiguste ja kohustuste väärtuse, võttes arvesse Euro-Argo ERICu varad ja kohustused selle kuupäeva seisuga, kui kõnealune liige Euro-Argo ERICu liikmesusest loobub.

4. Ühelgi juhul ei tohi liikmele liikmesusest loobumisel makstava hüvitise summa ületada liikme poolt eelneva viie aasta jooksul tehtud sissemakseid, välja arvatud osalustasud.

5. Euro-Argo ERICu liikmesusest loobuv liige ei saa hüvitisena nõuda summa tasumist seoses osalustasu või firmaväärtusega.

Artikkel 10

Liikmete hulgast väljaarvamine

1. Euro-Argo ERICu iga liikme võib liikmete hulgast välja arvata, kui nõukogu teeb kindlaks, et liige on oluliselt rikkunud oma põhikirjast tulenevaid kohustusi või on põhjustanud või ähvardab põhjustada tõsiseid häireid Euro-Argo ERICu tegevuses. Liikme väljaarvamise otsuse teeb nõukogu pärast seda, kui asjaomasele liikmele on antud võimalus vastata otsuse ettepanekule ja esitada nõukogule oma seisukoht.

2. Nõukogu määrab vastavalt artiklile 9 kindlaks, millised õigused on liikmel selleks kuupäevaks, kui ta Euro-Argo ERICu liikmete hulgast välja arvatakse.

3. PEATÜKK

LIIKMETE ÕIGUSED JA KOHUSTUSED

Artikkel 11

Hääleõigused

1. Ilma et see piiraks lõike 2 kohaldamist, on igal liikmel vähemalt kuus häält. Igal liikmel on üks lisahääl iga tema poolt või tema nimel hangitud ja kasutusele võetud ujuki kohta, kui kõnealune hankimine ja kasutuselevõtmine on toimunud kolme kalendriaasta jooksul enne eelarveaastat, mille jooksul koosolek toimub, olenemata Euro-Argo ERICu liikmesusest. Ujukite arvu kindlaksmääramisel lähtutakse valitsustevahelise okeanograafiakomisjoni Argo teabekeskuse kaudu esitatud ametlikest teadetest ujukite kohta ning arvesse võetakse ujukite hankimist ja kasutuselevõtmist Euro-Argo ERICu loomisele eelnenud kolme majandusaasta jooksul. Euro-Argo ERICu tegevuse esimese kolme majandusaasta jooksul hõlmab koosoleku toimumise ajal kestvale majandusaastale eelnev kolmeaastane periood kalendriaastaid, mis eelnesid Euro-Argo ERICu asutamisele.

2. Nõukogus on liikmesriikidel või assotsieerunud riikidel ühiselt häälteenamus. Nõukogu määrab kindlaks hääleõiguse iga muutmise, mis võib olla vajalik selleks, et tagada Euro-Argo ERICu vastavus eelnimetatud nõudele.

Artikkel 12

Sissemaksed

1. Euro-Argo ERICu eesmärkide saavutamiseks ning jätkusuutlikkuse tagamiseks vajalikud vahendid saadakse liikmetelt ja vaatlejatelt vastavalt käesoleva põhikirja sätetele ning nõukogu poolt kindlaks määratud korrale. Euro-Argo ERICu põhikirja jõustumisele järgneva viie aasta jooksul tehtavad sissemaksed on sätestatud Euro-Argo ERICu tehnilises ja teaduslikus kirjelduses, mis on lisatud käesolevale põhikirjale, kuid ei ole selle lahutamatu osa.

2. Nõukogu võtab igal aastal vastu otsuse liikmetelt ja vaatlejatelt nõutava minimaalse sissemakse suuruse kohta ning teatab sellest kaks aastat ette (st aastal n tehtud otsust kohaldatakse aastal n+2). Kõik maksed tehakse eurodes.

3. Liikmete ja vaatlejate sissemaksete suhtes, mis on seotud tegevuskuludega, ei kohaldata käibemaksu.

4. Kui nõukogu teeb kindlaks, et mõne liikme teadlased kasutavad taristut ebaproportsionaalselt suures mahus võrreldes selle liikme sissemaksega ning et selline tasakaalustamatus on pikaajaline ja märkimisväärne, on nõukogul õigus kasutust piirata, kui liige ei nõustu käesoleva artikli teises lõikes sätestatud sissemaksete määra asjakohase kohandamisega.

Artikkel 13

Liikmete vastutus

1. Liikmete vastutus Euro-Argo ERICu võlgade ja kohustuste eest piirdub iga konkreetse liikme iga-aastase osamaksega.

2. Euro-Argo ERIC sõlmib asjakohase kindlustuslepingu Euro-Argo ERICu toimimise eest võetava vastutusega seotud riskide vastu ja hoiab kõnealust kindlustust jõus.

4. PEATÜKK

Euro-Argo ERICu JUHTIMINE JA HALDAMINE

Artikkel 14

Juhtimine

Euro-Argo ERICu juhtimisstruktuur hõlmab järgmisi organeid, kellel on punktides a–d sätestatud volitused:

a) nõukogu, kellel on õigus võtta vastu lõplikke otsuseid;

b) haldusnõukogu, kes teostab järelevalvet Euro-Argo ERICu tegevuse üle ning tagab ERICu tegutsemise ja arenemise kooskõlas nõukogu kehtestatud strateegilise suunaga ning teadlaste ja mereseireteenistuse esitatud nõuetega;

c) programmi juht, kelle nõukogu nimetab ametisse kui Euro-Argo ERICu tegevjuhi ja seadusliku esindaja ning

d) teaduse ja tehnika nõuanderühm, kes nõustab nõukogu teaduslikes ja tehnilistes küsimustes.

Artikkel 15

Nõukogu

1. Nõukogu on ainus Euro-Argo ERICu organ, kellel on volitused lõpetada Euro-Argo ERICu tegevus.

2. Nõukogu määrab kindlaks Euro-Argo ERICu üldise strateegilise suuna ja võtab vastu ERICu arengut käsitlevaid otsuseid. Nõukogu vaatab läbi ja kiidab heaks iga-aastase töökava ning haldusnõukogu esitatud ettepanekud Euroopa Liidult ning liikmetelt, vaatlejatelt ja kolmandatelt isikutelt saadud vahendite eraldamise kohta. Nõukogu võtab vastu kõik otsused, milles käsitletakse tähtsaid investeeringuid, näiteks Euroopa tasandi investeeringuid hoonetesse ja suurtesse seadmetesse. Nõukogu võtab vastu otsused, milles käsitletakse programmiametis vabade ametikohtade loomist ja lähetatud töötajate määramist.

3. Nõukogu võtab vastu Euro-Argo ERICu liikmesust käsitlevad otsused, sealhulgas liikmete vastuvõtmise ning liikmesusest loobumise või liikmete hulgast väljaarvamise otsused.

4. Nõukogu määrab haldusnõukogu ettepanekul programmi juhi.

5. Nõukogu määrab teaduse ja tehnika nõuanderühma liikmed ja kehtestab nende töökirjelduse, lähtudes haldusnõukogu sellekohasest ettepanekust.

6. Eesistuja võib kutsuda nõukogu istungitele olulisemate sidusrühmade esindajad.

7. Iga liiget esindab üks delegaat. Vaatlejad võivad osaleda nõukogu istungitel ja neid esindab üks delegaat. Iga delegaat võib istungile kaasa võtta asjakohased eksperdid.

8. Nõukogu liikmete seast valitakse liikmete kvalifitseeritud häälteenamusega nõukogu eesistuja, kes astub ametisse kolmeks aastaks ning keda saab üks kord tagasi valida ka teiseks kolmeaastaseks ametiajaks. Nõukogu eesistuja asetäitja valitakse kvalifitseeritud häälteenamusega ning täidab eesistuja äraolekul tema ülesandeid.

9. Nõukogu võtab otsuseid vastu lihthäälteenamusega, kvalifitseeritud häälteenamusega või ühehäälsuse alusel lähtudes järgmistest põhimõtetest. a) Kohalviibijate lihthäälteenamusega võetakse vastu järgmised otsused: i) raamatupidamise aastaaruannete kinnitamine; ii) programmi juhi iga-aastase tegevusaruande kinnitamine; iii) finantsaudiitorite määramine; iv) haldusnõukogu määramine; v) teaduse ja tehnika nõuanderühma määramine ning vi) kõik muud otsused, mille puhul ei kehti selgesõnalist nõuet kvalifitseeritud häälteenamuse või ühehäälsuse rakendamise kohta. b) Kohalviibivate või esindatud hääleõiguslike isikute kahekolmandikulise häälteenamusega, mis moodustab kaks kolmandikku kõigist häältest (kvalifitseeritud häälteenamus), võetakse vastu järgmised otsused: i) aastaeelarve kinnitamine; ii) põhikirja muutmise ettepaneku heakskiitmine; iii) nõukogu eesistuja valimine; iv) programmi juhi määramine; v) uute liikmete ja vaatlejate järgitavate tingimuste ja korra kindlaksmääramine; vi) liikmete vastuvõtmine; vii) vaatlejate vastuvõtmine; viii) konsortsiumisisese töökorralduse kehtestamine, muutmine ja heakskiitmine; ix) liikmetelt ja vaatlejatelt nõutavaid minimaalseid sissemakseid käsitlevate otsuste vastuvõtmine ja nende muutmine; x) hääleõiguse muutmise kindlaksmääramine, et tagada Euro-Argo ERICu kooskõla artikli 11 teise lõiguga; xi) intellektuaalomandi õiguste kasutamise meetodite ja litsentsimise korra kehtestamine ja muutmine; xii) Euro-Argo ERICu ametliku aadressi ning põhikirjajärgse asukoha ja registrijärgse asukoha aadressi üleviimine teise Euroopa Liidu liikmesriiki või assotsieerunud riiki; xiii) Euro-Argo ERICu likvideerimine ning xiv) Euro-Argo ERICu tegevuse jätkamine või lõpetamine. c) Liikme väljaviskamist käsitlev otsus võetakse vastu ühehäälsuse alusel (välja arvatud asjaomase liikme hääl).

10. Liikmed kohustuvad järgima konsortsiumisisese töökorralduse sätteid, milles käsitletakse volituse alusel hääletamist, koosolekutel esindamist ja kvooruminõudeid.

11. Eesistuja kutsub nõukogu kokku tavaliselt kord aastas Euro-Argo ERICu registrijärgses asukohas või muus kohas, mille määrab kindlaks eesistuja.

12. Nõukogu istung toimub kahe kuu jooksul pärast eelmise majandusaasta raamatupidamisaruande saatmist liikmetele.

13. Eesistuja võib vajaduse korral otsustada kokku kutsuda erakorralise koosoleku mis tahes muul ajal; samuti võib ta erakorralise koosoleku kokku kutsuda juhul, kui eesistujale esitab sellekohase kirjaliku taotluse programmi juht või vähemalt üks kolmandik liikmetest.

14. Liikmed kohustuvad järgima konsortsiumisisese töökorralduse sätteid, milles käsitletakse koosolekutest teatamist ja nende korraldamist, päevakorda, protokolli ja muid koosolekutega seotud sätteid.

Artikkel 16

Haldusnõukogu

1. Haldusnõukogu teostab järelevalvet Euro-Argo ERICu tegevuse üle ning tagab ERICu tegutsemise ja arenemise kooskõlas nõukogu kehtestatud strateegilise suunaga ning teadlaste ja mereseireteenistuse esitatud nõuetega.

2. Haldusnõukogu kinnitab iga-aastase töökava, mille on koostanud programmi juht, ning esitab selle heakskiitmiseks nõukogule. Haldusnõukogu koostab ja esitab nõukogule ettepanekud aastaeelarve ning Euroopa Liidult saadud vahendite ning liikmetelt, vaatlejatelt ja kolmandatelt isikutelt saadud vahendite ja osalustasude eraldamise kohta.

3. Haldusnõukogu kinnitab kõik programmi juhi võetud vajalikud meetmed, mis on seotud iga-aastase töökava rakendamise ning Euro-Argo ERICu tegevusega, eelkõige ujukite hanke- ja rakendusstrateegiaga ning Euro-Argo ERICu suhetega rahvusvahelise Argo programmi ja asjaomaste Euroopa institutsioonidega.

4. Haldusnõukogu koosneb liikmete määratud esindajatest. Iga liige võib haldusnõukokku määrata ühe esindaja ja ühe asendaja.

5. Programmi juhil ning teaduse ja tehnika nõuanderühma eesistujal on õigus osaleda haldusnõukogu koosolekutel nõuandva pädevusega.

6. Vaatlejatel on õigus haldusnõukogus osaleda või esindatud olla, kuid neil ei ole hääleõigust.

7. Eesistuja võib osalema kutsuda eksperte või muid konkreetselt kõnealustes küsimustes kvalifitseeritud isikuid, kellele ei anta hääleõigust.

8. Haldusnõukogu liikmete seast valitakse liikmete kvalifitseeritud häälteenamusega haldusnõukogu eesistuja, kes astub ametisse kolmeks aastaks ning keda saab üks kord tagasi valida ka teiseks kolmeaastaseks ametiajaks. Eesistuja asetäitja valitakse kvalifitseeritud häälteenamusega ning ta täidab eesistuja äraolekul tema ülesandeid.

9. Igal liikmel on hääleõigus, nagu on sätestatud artiklis 11.

10. Liikmed järgivad konsortsiumisisese töökorralduse sätteid, mis käsitlevad volituse alusel hääletamist, koosolekul esindamist ja kvooruminõudeid.

11. Eesistuja kutsub tavaliselt haldusnõukogu kokku kord aastas Euro-Argo ERICu registrijärgses asukohas või muus kohas, mille määrab kindlaks eesistuja.

12. Eesistuja võib vajaduse korral otsustada kokku kutsuda erakorralise koosoleku mis tahes muul ajal; samuti võib eesistuja erakorralise koosoleku kokku kutsuda juhul, kui seda taotleb programmi juht või vähemalt üks kolmandik liikmetest.

13. Haldusnõukogu koosolek toimub kahe kuu jooksul pärast eelmise majandusaasta raamatupidamisaruande saatmist liikmetele.

14. Liikmed järgivad konsortsiumisisese töökorralduse sätteid, mis käsitlevad koosolekutest teatamist ja nende korraldamist, päevakorda, protokolli ja muid koosolekutega seotud sätteid.

Artikkel 17

Programmi juht

1. Programmi juht vastutab haldusnõukogu poolt kinnitatud ja nõukogu poolt heaks kiidetud otsuste ja programmide rakendamise eest. Programmi juhi nimetab ametisse nõukogu ja programmi juht annab aru nõukogule.

2. Programmi juht võtab kõik vajalikud meetmed, et tagada Euro-Argo ERICu iga-aastase töökava rakendamine ning igapäevane haldamine ja juhtimine. Nende hulka kuuluvad eelkõige: a) Euro-Argo ERICule ja selle andmetele juurdepääsu hõlbustamine teadlaste ja mereseireteenistuste jaoks; b) ujukite kasutuselevõtu planeerimine, koordineerimine ja järelevalve; c) ujukihangete korraldamine Euroopa tasandil; d) Euro-Argo ERICu igapäevase tegevuse haldamine; e) iga-aastase tegevusaruande ja juhtimise aastaaruande koostamine; f) kõigi eelarve ja kulude heakskiitmisega seotud küsimuste kontrollimine; g) iga-aastase eelarvearuande koostamine ja eelarvekavasid käsitlevate ettepanekute tegemine; h) Euro-Argo ERICu personali ja Euro-Argo ERICu lähetatud töötajate tegevuse koordineerimine; i) programmiameti järelevalve ning j) sidemete loomine ja säilitamine teadlaste ja mereseireteenistustega (sh GMES/Copernicus).

3. Programmi juht esindab Euro-Argo ERICut rahvusvahelises Argo juhtimisstruktuuris (rahvusvaheline Argo juhtimismeeskond), ilma et see välistaks liikmete esindatust riikidena.

4. Programmi juhil on õigus sõlmida Euro-Argo ERICu nimel kolmandate isikutega juriidiliselt siduvaid lepinguid.

5. Programmi juht abistab haldusnõukogu eesistujat haldusnõukogu koosolekute ettevalmistamisel.

6. Programmi juhi abistamiseks ja Euro-Argo ERICu igapäevase juhtimise toetamiseks luuakse programmiamet, kelle ülesanded hõlmavad posti ja kirjavahetuse registreerimist, dokumentide arhiveerimist, reiside korraldamist, kohtumiste korraldamist ning aruannete ja finantsdokumentide koostamist, kuid ei piirdu nendega.

Artikkel 18

Teaduse ja tehnika nõuanderühm

1. Teaduse ja tehnika nõuanderühm, kes tegutseb sõltumatutest ekspertidest koosneva nõuandva organina, luuakse eesmärgiga nõustada nõukogu kõikides teaduslikes ja tehnilistes küsimustes, sealhulgas Euro-Argo ERICu tegevuse, arendamise ja täiustamisega seotud andmehalduse ja mõõteriistade valdkonnas ning seoses teadlaste ja mereseireteenistuste juurdepääsuga ERICu andmetele. Haldusnõukogu võib taotleda nõukogu kaudu, et teaduse ja tehnika nõuanderühm arutaks küsimusi, mida haldusnõukogu lahendama peab, ning esitaks nende kohta soovitused. Teaduse ja tehnika nõuanderühma töökirjeldus, mille kavandi esitab haldusnõukogu ja kiidab heaks nõukogu, on sätestatud konsortsiumisiseses töökorralduses.

2. Teaduse ja tehnika nõuanderühm esitab nõukogule soovitusi teaduslike ja tehniliste küsimuste ning Euro-Argo ERICu juhtimise kohta, võttes arvesse Euroopa ja rahvusvahelist tausta.

5. PEATÜKK

RAHASTAMINE

Artikkel 19

Vahendid

Otsused Euro-Argo ERICu vahendite kohta võtab vastu nõukogu kooskõlas artikli 15 lõikega 2 ning need võivad hõlmata järgmist:

a) liikmete ja vaatlejate iga-aastased osalustasud;

b) liikmete või vaatlejate täiendavad sissemaksed;

c) tasu Euro-Argo ERICu poolt kolmandatele isikutele osutatud teenuste eest ning litsentsitasu või sissetulek, mis on saadud kolmandatelt isikutelt Euro-Argo ERICule kuuluvate ja/või talle litsentsitud intellektuaalomandi õiguste kasutamise eest;

d) toetused konkreetsele Euro-Argo ERICu tegevusele kooskõlas Euroopa Parlamendi ja nõukogu määruse (EÜ, Euratom) nr 966/2012 (1) VI jaotisega;

e) muud toetused ning

f) rahalised või mitterahalised lisavahendid, mis on saadud nõukogu poolt heaks kiidetud piirides ja tingimustel.

Artikkel 20

Eelarvepõhimõtted, raamatupidamine ja audit

1. Euro-Argo ERICu majandusaasta (edaspidi „majandusaasta”) algab iga aasta 1. jaanuaril ja lõpeb 31. detsembril.

2. Kõik Euro-Argo ERICu tulu- ja kuluartiklid peavad olema esitatud igaks eelarveaastaks koostatavates kalkulatsioonides ja kirjendatud eelarves.

3. Oma piiratud majandustegevuse kulude ja tulude üle peab Euro-Argo ERIC eraldi raamatupidamist ja küsib majandustegevuse eest turuhinda või juhul, kui seda ei ole võimalik kindlaks määrata, kõiki kulusid ja mõistlikku kasumimarginaali sisaldavat hinda.

4. Nõukogu tagab, et sissemakseid kasutatakse usaldusväärse finantshalduse põhimõtete kohaselt.

5. Eelarve koostatakse ja seda täidetakse ning raamatupidamisaruandlus toimub kooskõlas läbipaistvuse põhimõttega.

6. Euro-Argo ERICu raamatupidamisaruannetele lisatakse aruanne, mis käsitleb eelarve haldamist ja finantsjuhtimist eelneval eelarveaastal.

7. Euro-Argo ERICu suhtes kohaldatakse raamatupidamisaruande koostamise, esitamise, auditeerimise ja avaldamise nõudeid, mis on sätestatud vastuvõtva riigi õiguses ja määrustes.

Artikkel 21

Maksud

Euro-Argo ERICu ostude suhtes, mis ei ole seotud tema majandusliku tegevusega, kohaldatakse nõukogu direktiivi 2006/112/EÜ (2) artikli 143 lõike 1 punkti g ja artikli 151 lõike 1 punkti b kohast käibemaksuvabastust, mis ei kehti ERICu majandustegevuse puhul. Käibemaksuvabastust kohaldatakse Euro-Argo ERICu eesmärkidele vastava teadusliku, tehnilise ja haldusalase tegevusega seotud ostude suhtes. See hõlmab Euro-Argo ERICu ametliku tegevuse jaoks kasutatavate ruumidega ning Euro-Argo ERICu korraldatud ja tema mittemajandusliku tegevuse valdkonda kuuluvate konverentside, õpikodade ja koosolekutega seotud kulusid. Samas ei kohaldata käibemaksuvabastust reisi- ja majutuskulude suhtes ega ostude suhtes, mille maksumus on vähem kui 300 eurot.

6. PEATÜKK

SUHE EUROOPA KOMISJONIGA

Artikkel 22

Aruandlus komisjonile

1. Euro-Argo ERIC koostab iga-aastase tegevusaruande eelkõige oma teadusliku, korraldusliku ja finantstegevuse kohta. Nõukogu peab selle aruande heaks kiitma ning edastama Euroopa Komisjonile ja asjaomastele ametiasutustele kuue kuu jooksul pärast vastava majandusaasta lõppu. Kõnealune aruanne tehakse üldsusele kättesaadavaks.

2. Euro-Argo ERIC ja asjaomased liikmesriigid teavitavad Euroopa Komisjoni kõikidest asjaoludest, mis võivad tõsiselt ohustada Euro-Argo ERICu ülesannete täitmist või piirata tema suutlikkust täita käesoleva määruse raames kehtestatud tingimusi.

3. Juhul kui Euro-Argo ERIC ei suuda oma tegutsemisaja jooksul maksta oma võlgu, teavitab ta sellest viivitamata Euroopa Komisjoni.

Artikkel 23

Põhikirja muutmine

1. Kõigi põhikirja muutmise ettepanekute kohta teeb otsuse nõukogu.

2. Vastavalt määruse artiklis 11 sätestatud menetlusele esitab nõukogu kõik põhikirja muutmise ettepanekud Euroopa Komisjonile.

3. Põhikiri on alati kooskõlas määrusega ja kõigi muude asjaomaste Euroopa Liidu õigusaktidega.

7. PEATÜKK

TEGEVUSPÕHIMÕTTED

Artikkel 24

Intellektuaalomandi õigused

1. Kõik intellektuaalomandi õigused, mille on loonud Euro-Argo ERIC, mis tulenevad tema tegevusest, mille ta on omandanud või välja arendanud oma tegevuse käigus, kuuluvad Euro-Argo ERICule.

2. Vastavalt Euro-Argo ERICu ja liikmete või vaatlejate või neid esindavate üksuste vahelistele lepingutele või allhankelepingutele, kuuluvad kõik intellektuaalomandi õigused, mille on loonud liige, vaatleja või esindav üksus, mis tulenevad tema tegevusest, mille ta on omandanud või välja arendanud oma tegevuse käigus, kõnealusele liikmele, vaatlejale või esindavale üksusele.

3. Euro-Argo ERIC annab liikmetele tähtajatu, tühistamatu, mitteeksklusiivse, kasutustasuta ja täies ulatuses sissemakstud ülemaailmse õiguse ja litsentsi kasutada, avaldada, arendada, kopeerida või kohandada kõiki Euro-Argo ERICule kuuluvaid intellektuaalomandi õigusi mis tahes eesmärgil kõnealuste õiguste kogu kehtivusperioodi jooksul; kõnealune õigus ja litsents hõlmavad õigust anda kolmandatele isikutele kõigi eelnimetatud õiguste all-litsentse või neid muul moel üle anda.

4. Euro-Argo ERICule kuuluvad intellektuaalomandi õigused määrab kindlaks ning neid kaitseb, haldab ja hoiab programmi juht.

5. Intellektuaalomandi küsimustes reguleerivad liikmetevahelisi suhteid liikmete riiklikud õigusaktid ja rahvusvahelised lepingud, milles liikmed on osalised.

Artikkel 25

Andmed ja kasutajate juurdepääs

1. Kooskõlas rahvusvahelise Argo programmi andmekasutuse põhimõtetega on juurdepääs Euro-Argo ERICu andmetele vaba ja avatud kõigile isikutele või asutustele.

2. Liikmesriikide asutused teevad mõistlikke jõupingutusi, et võõrustada külalisteadlasi, -insenere ja -tehnikuid, et nad saaksid kõnealuste asutuste laborites teha koostööd Euro-Argo ERICu tegevusega otseselt seotud isikutega.

Artikkel 26

Teadusliku hindamise põhimõtted

1. Iga-aastase tegevuse teadusliku hindamise eest vastutab teaduse ja tehnika nõuanderühm.

2. Teaduse ja tehnika nõuanderühm koostab iga viie aasta tagant ülevaate Euro-Argo ERICu tegevusest ja tööst; nõuanderühm võib ülevaate koostamisse vajaduse korral kaasata teisi sõltumatuid eksperte, andes sellest aru nõukogule.

Artikkel 27

Teavituspõhimõtted

1. Andmete levitamiseks kasutatakse kas „nõudmiseni” režiimi („pull mode”), st andmekeskuste veebisaitidelt allalaadimist, või automaatse edastamise režiimi („push mode”), milles andmefaile esitatakse regulaarselt Maailma Meteoroloogiaorganisatsiooni globaalsele telekommunikatsioonisüsteemile (GTS), rahvusvahelise Argo programmi andmekeskustele, Euroopa merevaatlus- ja andmevõrgule, mereseireteenistusele Copernicus ja konkreetsetele kasutajatele nende taotluse alusel.

2. Kõikidel kasutajatel soovitatakse avaldada oma uurimistöö tulemused eelretsenseeritud teadusväljaannetes, teha ettekandeid teaduskonverentsidel ning edastada teavet muudes meediakanalites, mis on suunatud laiemale üldsusele, ajakirjandusväljaannete ja kodanike rühmituste kaudu ning hariduse vahendusel.

3. Euro-Argo ERICu programmi juht töötab välja asjakohastele sihtrühmadele suunatud teavituskava.

4. Euro-Argo ERICu andmete kasutamise ja kogumise suhtes kohaldatakse andmekaitset käsitlevaid Euroopa Liidu ja liikmesriikide õigusakte.

Artikkel 28

Töölevõtmise põhimõtted

Euro-Argo ERICusse töölevõtmise põhimõtted lähtuvad selle riigi õigusaktidest, kus on ERICu põhikirjajärgne asukoht. Töölevõtmine ja töötajate valimine toimub rangelt mittediskrimineerival alusel.

Artikkel 29

Hankepõhimõtted

1. Euro-Argo ERICu hankepõhimõtted peavad olema läbipaistvad, mittediskrimineerivad ja avatud konkurentsile.

2. Hankepõhimõtted määratakse üksikasjalikult kindlaks konsortsiumisiseses töökorralduses, mille kiidab heaks nõukogu.

8. PEATÜKK

KESTUS, LIKVIDEERIMINE, VAIDLUSED

Artikkel 30

Kestus

Euro-Argo ERIC asutatakse esialgu ajavahemikuks, mis lõpeb 31. detsembril 2020, ning tema tegevuse jätkamise kohta pärast kõnealust kuupäeva võtab otsuse vastu nõukogu.

Artikkel 31

Likvideerimine

1. Nõukogu võib igal ajal otsustada lõpetada Euro-Argo ERICu tegevuse ja ta likvideerida või anda tema tegevuse üle teisele õigussubjektile.

2. Asjatu viivituseta pärast nõukogu otsust likvideerida Euro-Argo ERIC ja hiljemalt kümme päeva pärast sellise otsuse vastuvõtmist teavitab Euro-Argo ERIC sellest Euroopa Komisjoni. Euroopa Komisjon avaldab asjakohase teatise Euroopa Liidu Teataja C-seerias.

3. Asjatu viivituseta pärast likvideerimismenetluse lõppu ja hiljemalt kümme päeva pärast sellist lõpetamist teavitab Euro-Argo ERIC sellest komisjoni. Euroopa Komisjon avaldab asjakohase teatise Euroopa Liidu Teataja C-seerias.

4. Kui Euro-Argo ERIC ei suuda maksta oma võlgu, teavitab ta sellest viivitamata Euroopa Komisjoni. Euroopa Komisjon avaldab asjakohase teatise Euroopa Liidu Teataja C-seerias.

5. Kõik pärast Euro-Argo ERICu võlgade tasumist üle jäänud varad ja kohustused jaotatakse liikmete vahel proportsionaalselt nende hääleõigusega ERICu likvideerimise ajal.

6. Liikmed kohustuvad korraldama Euro-Argo ERICu tegevuse lõpetamise ja rahastama asjaomaseid kulusid proportsionaalselt oma hääleõigusega likvideerimise ajal, ilma et see piiraks artikli 13 kohaldamist.

7. Euro-Argo ERIC lakkab eksisteerimast päeval, kui Euroopa Komisjon avaldab sellekohase teatise Euroopa Liidu Teatajas.

Artikkel 32

Keel

1. Konsortsiumi Euro-Argo ERIC töökeel on inglise keel.

2. Vajaduse korral kasutatakse vastuvõtva riigi ametiasutustega suhtlemisel Euro-Argo ERICu vastuvõtva riigi ametlikku keelt.

3. Käesolevat põhikirja käsitatakse autentsena inglise ja prantsuse keeles ning kõigis teistes Euroopa Liidu ametlikes keeltes. Ükski keeleversioon ei ole ülimuslik.

Artikkel 33

Kohaldatav õigus

Euro-Argo ERICu suhtes kohaldatakse järgmisi õigusakte, mis on esitatud tähtsuse järjekorras:

a) Euroopa Liidu õigus, eelkõige ERICu määrus (EÜ) nr 723/2009;

b) vastuvõtva riigi õigus küsimustes, mida Euroopa Liidu õigus (täielikult või osaliselt) ei hõlma;

c) käesolev põhikiri, mis on vastu võetud kooskõlas eelnimetatud õigusallikatega, ning

d) põhikirja kohased rakenduseeskirjad.

Artikkel 34

Vaidlused

1. Kui põhikirja muudes artiklites ei ole sätestatud teisiti, koguneb nõukogu võimalikult kiiresti, et heas usus konsulteerida ja püüda lahendada vaidlusi või erimeelsusi, mis on tekkinud liikmete vahel põhikirjast tulenevalt või sellega seoses, sealhulgas seoses Euro-Argo ERICu tegevuse või tulemuslikkusega või liikmete põhikirjajärgsete kohustuste täitmisega.

2. Euro-Argo ERICut käsitlevaid vaidlusi liikmete vahel, liikmete ja Euro-Argo ERICu vahel ning kõiki selliseid vaidlusi, kus EL on osaline, on pädev lahendama Euroopa Liidu Kohus.

3. Euroopa Liidu õigusaktidega hõlmamata juhtumite korral määratakse asjaomase vaidluse lahendamiseks pädev kohus kindlaks vastavalt selle riigi õigusele, kus on Euro-Argo ERICu põhikirjajärgne asukoht.

Artikkel 35

Põhikirja konsolideeritud versioon

Käesolev põhikiri on ajakohane ja avalikkusele kättesaadav Euro-Argo ERICu veebisaidil ja põhikirjajärgses asukohas. Põhikirja muudatused peavad olema selgelt tähistatud märkusega selle kohta, kas muudatus on oluline või vähem oluline vastavalt määruse (EÜ) nr 723/2009 artiklile 11 ja milline oli muudatuse vastuvõtmise menetlus.

Lisa. Liikmete ja vaatlejate nimekiri

Liikmed ja neid esindavad üksused on järgmised:

1. Saksamaa Liitvabariiki esindab Föderaalne Mere- ja Hüdrograafiaamet (edaspidi „BSH”), kelle registreeritud asukoht on Bernhard-Nocht-Strasse 78, 20359 Hamburg, Saksamaa;

2. Kreeka Vabariiki esindab Kreeka Mereuuringute Keskus, kelle registreeritud asukoht on 46,7 km Athens-Sounio Ave. PO Box 712 Anavyssos, Attica GR-190 13, Kreeka;

3. Prantsuse Vabariiki esindab Mereuurimise Instituut (IFREMER), kelle registreeritud asukoht on 155 rue Jean Jacques Rousseau, 92138 Issy-les-Moulineaux, Prantsusmaa;

4. Itaalia Vabariiki esindab Riiklik Okeanograafia ja Eksperimentaalse Geofüüsika Instituut (OGS), kelle registreeritud asukoht on Borgo Grotta Gigante, 42/c 34010 Sgonico (Trieste), Itaalia;

5. Madalmaid esindab Madalmaade Kuninglik Meteoroloogiainstituut (KNMI), kelle registreeritud asukoht on Wilhelminalaan 10, NL-3732 GK De Bilt, Madalmaad;

6. Soome Vabariiki esindab transpordi- ja kommunikatsiooniministeerium, kelle registreeritud asukoht on PO Box 31, FI–00023 Government, Soome.

7. Suurbritannia ja Põhja-Iirimaa Ühendkuningriiki esindab Suurbritannia ja Põhja-Iirimaa Ühendkuningriigi äri-, innovatsiooni- ja kutseoskuste ministeeriumi riigisekretäri nimel meteoroloogiaamet, kelle peamine tegevuskoht on FitzRoy Road, Exeter Devon EX1 3PB, Ühendkuningriik;

Vaatlejad ja neid esindavad üksused on järgmised:

1. Norra Kuningriiki esindab mereuuringute instituut (IMR), kelle registreeritud asukoht on Nordnesgaten 50, 5005 Bergen, Norra.

2. Poola Vabariiki esindab teaduse ja kõrghariduse ministeerium (MSHE), kelle aadress on ul. Hoża 20, ul. Wspólna 1/3, 00–529 Warszawa, Poola.

SÕNASTIK

Nõukogu Nõukogu koosneb liikmetest või iga liikme ühest (1) nõuetekohaselt määratud esindavast üksusest või delegaadist. Kvalifitseeritud häälteenamus otsuse saab vastu võtta üksnes juhul, kui selle poolt hääletab 2/3 kohalviibijatest, kes esindavad 2/3 kõikidest hääleõigustest. EEA Euroopa Keskkonnaamet ERIC Euroopa teadusuuringute infrastruktuuri konsortsium, nagu on määratletud määruses. Euro-Argo ERIC juriidiline isik, kes on ERICu põhikirja objekt ning on asutatud Euro-Argo programmi koordineerimiseks. Euro-Argo taristu Euroopa taristu, mida kasutatakse Euro-Argo programmi täitmiseks. Euro-Argo programm liikmete ja vaatlejate tegevus kooskõlas Argo eesmärkidega ning Euro-Argo ERICu haldusnõukogu kinnitatud ja nõukogu heaks kiidetud otsuste ja programmidega. GMES/Copernicus ülemaailmne keskkonna- ja turvaseire, ELi programm. Intellektuaalomandi õigused kõik patendid, õigused leiutistele, kasulikele mudelitele, autoriõigused ja nendega seotud õigused, õigused kaubamärkidele, teenindusmärkidele, kaubandus-, äri- ja domeeninimedele, kaubanduslikule välimusele või esitusviisile, õigus firmaväärtusele või hagi esitamisele tähise väärkasutuse või ebaausa konkurentsi kohta, disainilahenduste õiguste, arvutitarkvaraõiguste, andmebaasiõiguste, topograafiaõiguste, moraalsete õiguste, konfidentsiaalset teavet (sealhulgas oskusteavet ja ärisaladusi) käsitlevate õiguste ning kõigi muude intellektuaalomandi õiguste rikkumise kohta iga registreeritud või registreerimata juhtumi puhul, kaasa arvatud õigused kõigi taotluste esitamiseks selliste õiguste uuendamiseks või pikendamiseks, ja kõik samalaadsed või samaväärsed õigused või kaitse liigid kogu maailmas. Konsortsiumisisene töökorraldus nõukogu poolt heaks kiidetud dokument, milles on sätestatud Euro-Argo ERICu sisene töökorraldus. Haldusnõukogu Nõukogu poolt määratud ja Euro-Argo ERICu tegevuse järelevalve eest vastutav organ. Liikmesriigid Euroopa Liidu liikmesriigid. Liikmed Euro-Argo ERICu liikmed, kes vastavad artiklis 6 sätestatud tingimustele. Vaatlejad Euro-Argo ERICu vaatlejad, kes vastavad artiklis 7 sätestatud tingimustele. Programmi juht isik, kelle on määranud Euro-Argo ERICu nõukogu ja kes vastutab artikli 15 kohaselt haldusnõukogu poolt kinnitatud ja nõukogu poolt heaks kiidetud otsuste ja programmide nõuetekohase ettevalmistamise ja elluviimise eest. Programmiamet programmi juhi abistamiseks ja Euro-Argo ERICu igapäevase juhtimise toetamiseks loodud amet. Määrus Nõukogu 25. juuni 2009. aasta määrus (EÜ) nr 723/2009, Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta; (ELT L 206, 8.8.2009, lk 1). Lihthäälteenamus kohalviibivate või esindatud hääleõiguslike isikute enamus. Teaduse ja tehnika nõuanderühm Euro-Argo ERICu teaduse ja tehnika nõuanderühm. Kõnealune nõuanderühm sõnastab Euro-Argo ERICu teaduslikke ja tehnilisi aspekte ja juhtimist käsitlevaid soovitusi.

(1) ELT L 298, 26.10.2012, lk 1.

(2) ELT L 347, 11.12.2006, lk 1.